b'\n_START_ARTICLE_\nLeandre Ard\xc3\xa8vol i Sard\xc3\xa0\n_START_SECTION_\nBiografia\n_START_PARAGRAPH_\nDe petit era m\xc3\xa9s aviat malalt\xc3\xads, i el seu pare l\'envi\xc3\xa0 a passar un temps a Andalusia. Tornat a Reus, el 1823, als onze anys, va seguir la sort del seu pare a l\'exili i refugiar-se a Gibraltar, on va aprendre l\'angl\xc3\xa8s. Van anar a Fran\xc3\xa7a on el jove va estudiar medicina i ingress\xc3\xa0 a l\'Escola de Mines. Va tornar a Barcelona el 1834 i es va establir a la ciutat comtal, on gr\xc3\xa0cies als seus coneixements de mec\xc3\xa0nica va ser sotsdirector de la F\xc3\xa0brica Bonaplata i, quan aquesta va ser cremada, treball\xc3\xa0 com a directiu a la foneria de Valent\xc3\xad Espar\xc3\xb3.  Va participar activament en el muntatge i funcionament de la primera m\xc3\xa0quina de vapor que hi va haver a l\'estat espanyol. Quan es van fusionar "Valent\xc3\xadn Espar\xc3\xb3 y Consocios" amb "Tous, Ascac\xc3\xadbar i Compa\xc3\xb1\xc3\xada", va sorgir la famosa empresa la Maquinista Terrestre y Mar\xc3\xadtima,  i en va ser un dels tres directors. Va ser membre de la Societat Econ\xc3\xb2mica d\'Amics del Pa\xc3\xads i de la Reial Acad\xc3\xa8mia de Ci\xc3\xa8ncies i Arts de Barcelona. Va escriure diversos articles sobre mec\xc3\xa0nica.'